TV 2 nektes å sende Celtic-Legia
Det er TV 2 selv som mleder dette. Kanalen beklager at de nå må kanselere den bebudede duellen mellom Ronny Deila og Henning Berg på TV 2 Sportskanalen og Sumo. - Etter mange runder de siste dagene er det nå avgjort at Celtic ikke vil ha denne kampen vist på TV i noe land i verden. TV 2 hadde en bekreftet avtale med et agentselskap for rettighetene til denne kampen. En avtale det nå viser seg at skottene har trukket seg ifra, sier rettighetssjef i TV 2 Sporten, Bjørn Taalesen, til tv2.no. På grunn av Samveldelekene spilles ikke kampen på Celtic Park i Glasgow (kapasitet 60.000 tilskuere), men er flyttet til Murrayfield i Edinburgh. Celtic trakk hele 40.000 i den andre kvalifiseringsrunden mot islandske KR, men etter 4-1-tapet i Polen skal Celtic frykte tilskuersvikt. Dermed er skottene blitt gjerrige på TV-signalene. Ifølge TV 2 tror klubben mange potensielle supportere heller vil se kampen på TV hjemme i Glasgow i stedet for å dra de 8-9 milene til Edinburgh. Dermed den svært utradisjonelle løsningen. Kampen blir heller ikke vist på TV i Polen. - Alle våre bestrebelser på å overbevise Celtic-ledelsen om at signalene fra TV2s sportskanal ville være blokkert for visning i Glasgow førte dessverre ikke fram. Vi kan bare beklage dette og håpe at de som hadde lyst på å se Deila mot Berg i kveld forstår at det er lite TV 2 kan gjøre i situasjonen som er oppstått, sier Taalesen.
Celtic frykter tilskuersvikt i Edinburgh. Dermed får hverken TV 2 eller noen annen TV-kanal sende kveldens Champions League-kvalifisering mot Legia Warszawa.